Izvršni predsjednik Dinama Zdravko Mamić danas je sazvao konferenciju za novinare, a najavljeno je da će tema biti "aktualna događanja". U 13 sati počeo je svoje obraćanje.

– Prije svega ću ovdje pričati o slučaju Murić. A došao sam dozvati razum, jer meni je povjeren zadatak da se borim za interese Dinama i da štitim klub – rekao je Mamić na početku pa nastavio:

– Znate, moram biti pažljiv na svojim "presicama", uvijek bi tu trebao biti jedan odvjetnik sa mnom. Što god kažem, uvijek to netko sluša i onda idem po sudovima i plaćam troškove i nagodbe.

– Uefa diskriminira, tek sa 16 godina igrači mogu potpisati ugovor. A onda baš kad ih spremiš, oni odu van. Ovo je novo doba, sve će više odlaziti, a odlaze za siću. A 80 posto tih mladih će propasti.

– Uefa ima takve propise da siromašni rade za bogate, uskoro će naši igrači odlaziti u Seriju C. Roditelji preko svoje djece ostvaruju svoje ambicije i ulaze u savez s menadžerima i investitorima. Nakon toga dolaze interesi tih investitora, a to je kupiti jeftino dijete, prodati ga van granica da se dobije što više love. To je bescjenje, gdje je tu nogomet? Samo kad tata radi svoj posao, onda to izgleda drugačije. Samo tata može prodati Jedvaja u Romu, Vrsaljka u Genovu ili Kovačića u Inter.

– Tražim od vas da mi pomognete da ne budemo servis menadžera i pohlepnih roditelja. Neki od vas promovirate te pohlepne roditelje i te investitore, kako ih ja zovem – kokošare!

Pokazao je zatim Zdravko Mamić i Murićev ugovor.

– Ovo je ugovor u kojem je Dinamo dao igraču Muriću 1600 kuna stipendije. Taj su ugovor potpisali Robert, Snježana, Branko Murić i Zoran Mamić. Nakon toga dolazi do razgovora, iako taj ugovor vrijedi, familiji je teško, troškovi života su porasli, 'ajmo malo popraviti taj ugovor. Tada radimo aneks ugovora.

– Jedan dan gledao sam momčad kadeta i vidio sam oca Murića i pozvao ga na razgovor u vezi sa zadnjim događajima oko njegova sina. Gospodin Murić nije došao u pratnji svoje supruge ili sina nego u društvu gospodina Pakasina i jednog mog prijatelja. Kada sam ga zamolio da porazgovaramo o ugovoru i da mi kaže vrijedi li naš dogovor, on mi je poručio: "Nastali su neki novi momenti, ja bih htio da razgovarate s tom gospodom". Nakon što sam potjerao dvojac van i obavio najnormalnije razgovor s ocem, on mi je obećao da će se javiti, ali nikada nije došao!

– Mi smo materijalno oštećeni jer smo se dogovorili da je Murić igrač Dinama do 2019. i garantiram mu da ću ga, ako me poslušaju on, roditelji i skrbnici, napraviti milijunašem. Spreman sam potpisati novi ugovor na sedam godina za 7000 eura mjesečno. Ne mora odigrati nijednu minutu za prvu momčad Dinama, ako mu se, ne daj Bože, što dogodi, mi smo spremni preuzeti taj rizik.

Osvrnuo se zatim i na drugi dragulj iz Maksimira, Alena Halilovića.

– Predstavnici Barcelone u kontaktu su sa Zoranom, najavili su svoj dolazak u iduća dva dana. Mislim da smo u tom slučaju mi nemoćni.

Spomenuo se Zdravko i odnosa s Lokomotivom.

– Dinamo i Lokomotiva nemaju veze jedno s drugim, imali su do 2009. jer sam tada bio luđak i vizionar. I da, bio sam predsjednik Lokomotive, ali te iste godine klub smo predali drugim ljudima i sada više nemam veze s tim. Surađujemo s njima kao i sa Zadrom, Interom...

O navijačima je rekao:

– Svi mi u klubu postojimo zbog navijača. Sve bih napravio za njih, za većinu. Kada osjetim da ozbiljan dio navijača želi da odem, otići ću i dati mandat na raspolaganje.

U javnost su ovih dana izašla dva videa Zdravka Mamića kako igračima na druženju s navijačima drži govor.

– Svatko normalan je mogao vidjeti da je to bio moj motivacijski govor, a ne poziv na uništavanje. Dinamo nikad neće saznati, niti imati pravo na velike rezultate dok ne osjeti ljubav punih tribina. Fernandes zabije dva svjetska gola, a gdje da se raduje? Za koga? Kad Dinamo primi gol ti ljudi su u deliriju, kad da gol su u tuzi. Što se to dogodilo s nama? Svi volimo podražaj. Bez huka tribina nema ništa. Dinamo bi uz huk tribine kakav ima Hajduk uz Torcidu, bio europska velesila. Ne smijemo to svesti na Mamića. Mene ćete se lako riješiti. Nudio sam navijačima sve! Svoj život, sve.

>>Zdravko Mamić raskopčane košulje na stolu pjevao himnu Dinama

>>Mamić igračima: Razbijte kafić, hotel i diskoteku! Dinamo će sve platiti!